Referat fra foreldremøte tirsdag 18. oktober 2022.

-Presentasjon av personalet og foreldre

-Valg av FAU (Helle forteller litt om FAU)

- Tidlig innsats for hjelp til barn/foreldre
- Tverrfaglig samarbeid (fysio- og ergoterapeut, helsestasjon, PPT og barnevern).
Observasjon fra ressursteam for å se på bl.a. systemet på avdelingen (hvordan vi har/legger opp hverdagen på avdelingen, hvordan vi fungerer sammen, hvordan romplassene er med tanke på f.eks. lekemuligheter m.m.).

- Tema/språkgruppene
Vi deler barna inn i 3 grupper (tema/språkgrupper og lekegrupper), etter alder og språklig kompetanse. Når barna er i en gruppe med færre barn skjermes leken for dem, det blir en bedre boltreplass for dem å leke på, mindre grupper kan skape trygghet for noen barn m.m.
I samling/temagruppen er barna sammen om en felles opplevelse. Dette bidrar til å skape samhørighet.

Foreldre får utlevert bilder av barna (og oss personalet) og hvem som er på gruppe med hvem. Da kan barna og foreldrene snakke/se hvem barna er sammen med i det daglige. Dette er også med på å bringe barnehagen sammen med hjemmet.
Arket med bilde er laminert slik at barna kan se på bildene uten at det så lett lar seg ødelegge.

- Barns medvirkning
Hva er barns medvirkning?
Barns medvirkning er når de selv kan være med på å påvirke sin hverdag (sine ønsker, meninger, følelser og tanker) via verbalspråk, lyder, humør, kroppsspråk og mimikk.

«Å sette sine spor i sine omgivelser og dermed føle at de er noe»
(Ninni Sandvik

Hvorfor er barns medvirkning så viktig?
Barnet får realisert seg, «jeg er meg», «jeg betyr noe», «jeg klarer».
Det å bli sett, hørt og få muligheter til å prøve er med på å positivt fremme barns selvbilde, mestringsfølelse og å kjenne seg betydningsfull. Barn må også få rom til å feile og bli fortalt at det er helt i orden. Det er også en måte å lære på. Barns medvirkning er også å la dem få utløp av ulike følelser slik at de blir kjent med disse og seg selv (hva barnet selv besitter). De lærer også å ta perspektiv i andres følelser.
Medbestemmelse er viktig for barnets læring og utvikling på ulike plan. Det kan være enklere å ta til seg læring og videre utvikling når barnet har et trygt og godt selvbilde.

Hva gjør vi for å støtte opp om barns medvirkning?
Vi må lytte til barnet, prøve å tolke og forstå hva barnet prøver å formidle via bl.a. kroppsspråk, lyder, mimikk, vi må anerkjenne barnet og ikke minst være bevisst på hvorfor medvirkning er så viktig.
Barn får være medvirkende i samlinger der de f.eks. får velge sanger (enten via språk og/eller peking, mimikk o.l.), formidle noe, trekke figurer fra en følepose/boks m.m.
Et barn som blir veldig trøtt før lunsj kan få spise tidligere for så å legges, barn som blir kalde når de er ute kan komme inn sammen med ett/noen andre barn tidligere enn andre, barn kan få mulighet til å velge hvem de vil leke med og hvor de kan leke i fred m.m.

– sosialt samspill
Selv om barna våre er små ser vi at de skaper bånd seg imellom. Enten via språk, «babling», lyder, kroppsspråk, peking, mimikk og/eller øyekontakt. Det sosiale samspillet utvikles i leken. Barna tilnærmer seg hverandre ved å herme etter hverandre, gjerne løpe, hoie og le. De ser på hverandre og øser hverandre opp. Heldigvis er barna lette å avlede med musikk og bevegelser, gjerne med en rolig barnesang😊. De lærer også av hverandre ved å observere hverandre. Det trengs ikke alltid ord for å komme sammen. Det er ganske utrolig å se hvordan de kan nærme seg hverandre og å finne ut av hvordan de kan leke sammen og å skape bånd.
Innimellom kan det også være vanskelig å «forklare» sin tanke eller mening f.eks. at dette er/var min leke. Først kanskje et prøvende -ut med hånden mot leken – «kan jeg få leken som du har»? Hvis ikke dette er nok og barnet ikke får leken tilbake kan turmulter oppstå. Da kommer frustrasjonsfølelsen og det kan ende med f.eks. ett dytt. Dette er noe som hører alderen til, men det er viktig at vi voksne er sammen med barna også i leken slik at vi kan veilede om det trengs. Barna vil gjerne at vi er med i leken.
Det er også viktig at barna noen ganger leker på egenhånd sammen med andre barn der de kan lære bl.a. lekekoder og å finne ut av problemløsninger i lettere konflikter som kan oppstå.

– Fokus på GUL avdeling
Vårt fokus i hverdagen er vennskap, følelser og dyr (både i temagrupper og i det daglige).

- Rammeplanen
I barnehagen er det en Rammeplan. I denne står det bl.a. hva barnehagedagen skal inneholde og hvordan vi skal jobbe ut i fra dette.
Vi bruker Rammeplanen som verktøy i vårt arbeid.
Dere finner Rammeplanen på barnehagens nettside.
Huske på passord for å få tilgang til bilder som legges ut på nettsiden.

- Måltid
Vi lager til varm rett til lunsj på fredagene og kjøleskapsgrøt noen morgener i uken.

- Dokumentasjon, hva skjer i hverdagen
Som dokumentasjon i barnas hverdag er det fint å få bilder på nettsiden, i tillegg til skriv på tavlen MEN
*Ett bilde sier mer enn 1000 ord.*